Α4-0003/96

Ψήφισμα σχετικά με το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 1995, μετά την υποβολή της διορθωτικής επιστολής από την Επιτροπή στις 11 Ιανουαρίου 1996

Το Ευρωπαϊκό Κοινοβούλιο,

- έχοντας υπόψη την απόφαση του Δικαστηρίου στην υπόθεση C 41/95, που ακύρωσε την πράξη του Προέδρου του Κοινοβουλίου της 15ης Δεκεμβρίου 1994,

- έχοντας υπόψη τη Συνθήκη Ε.Κ., και συγκεκριμένα τα άρθρα 188, 176 και 203,

- έχοντας υπόψη τη διορθωτική επιστολή της 11ης Ιανουαρίου 1996 για το οικονομικό έτος 1995, (C4-0021/96)

- έχοντας υπόψη τα ψηφίσματά του της 24ης Μαρτίου 1994 σχετικά με τους προσανατολισμούς για τη διαδικασία του προϋπολογισμού του 1995 - Τμήμα ΙΙΙ - Επιτροπή ((EE C 114 της 25.04.1994, σ. 31)), καθώς και τις αποφάσεις του σε πρώτη ανάγνωση ((EE C 323 της 21.11.1994)) και τα ψηφίσματά του της 15ης Δεκεμβρίου 1994 σχετικά με το σχέδιο γενικού προϋπολογισμού των Ευρωπαϊκών Κοινοτήτων για το οικονομικό έτος 1995 - Τμήμα ΙΙΙ - Επιτροπή, όπως τροποποιήθηκε από το Συμβούλιο ((EE C 018 της 23.01.1995, σ. 145)) και της 26ης Απριλίου 1995 σχετικά με τις τροποποιήσεις που επέφερε το Συμβούλιο επί των τροπολογιών του Κοινοβουλίου στο σχέδιο διορθωτικού και συμπληρωματικού προϋπολογισμού αριθ. 1/95 Τμήμα ΙΙΙ - Επιτροπή ((EE C 126 της της 22.5.1995, σ. 13)),

- έχοντας υπόψη την έκθεση της Επιτροπής Προϋπολογισμών (Α4-0003/96),

Α. λαμβάνοντας υπόψη ότι θα πρέπει να επικυρωθεί ο προϋπολογισμός του 1995 προκειμένου να υπάρξει, το συντομότερο δυνατό, συμμόρφωση με την απόφαση του Δικαστηρίου, πράγμα που θα επιτρέψει τη συνέχιση των διαδικασιών που αφορούν τον προϋπολογισμό του 1995,

Β. λαμβάνοντας υπόψη ότι το Δικαστήριο δεν αποφάνθηκε για την ουσία της διαμάχης σχετικά με την κατάταξη, αλλά κάλεσε τα δύο σκέλη της αρμόδιας για τον προϋπολογισμό αρχής να επαναλάβουν τη διαδικασία από το στάδιο πριν από την πράξη υπογραφής από τον Πρόεδρο του Ευρωπαϊκού Κοινοβουλίου,

Γ. λαμβάνοντας υπόψη ότι, κατά την τριμερή διάσκεψη της 21ης Δεκεμβρίου 1995, τα τρία θεσμικά όργανα συμφώνησαν σε μια συνολική λύση,

1. λαμβάνει γνώση των νέων ποσών που προτείνει η Επιτροπή για ορισμένα κονδύλια, τα οποία ανταποκρίνονται στην πραγματική εκτέλεση των κονδυλίων αυτών[semigr ]

2. διαπιστώνει ότι η εκτέλεση των κονδυλίων αυτών προσεγγίζει, σε πολλές περιπτώσεις, τις προβλέψεις που εγγράφηκαν σε δεύτερη ανάγνωση με διευθετήσεις και ότι η διορθωτική επιστολή δεν αφορά όλα τα κονδύλια που διευθετήθηκαν σε δεύτερη ανάγνωση[semigr ]

3. υπενθυμίζει ότι η διαγραφή των παρατηρήσεων, όπως προτείνεται από την Επιτροπή, είναι αποδεκτή, δεδομένου ότι η συγκεκριμένη λύση, την οποία επιβεβαιώνει η κοινή δήλωση των θεσμικών οργάνων κατά την τριμερή διάσκεψη της 21ης Δεκεμβρίου, δεν θίγει επ' ουδενί τις ιδιαίτερες θέσεις των διαφόρων οργάνων[semigr ]

4. φρονεί ότι μετά την απόφαση του Δικαστηρίου οφείλει πλέον το Συμβούλιο να αρχίσει εις βάθος συζήτηση σχετικά με το πρόβλημα της κατάταξης[semigr ]

5. θεωρεί ότι τα αποτελέσματα της διοργανικής αυτής διάσκεψης θα πρέπει να επιτρέψουν την επίτευξη συμφωνίας κατά το πρώτο εξάμηνο του 1996, προκειμένου να διευκολυνθεί η ορθή διεξαγωγή της διαδικασίας του προϋπολογισμού του 1997[semigr ]

6. αποφάσισε να μην υποβάλει τροπολογίες ή τροποποιήσεις, αποδεχόμενο κατ' αυτόν τον τρόπο το περιεχόμενο της διορθωτικής επιστολής[semigr ]

7. φρονεί ότι θα πληρούνται οι προϋποθέσεις για την περάτωση της διαδικασίας του προϋπολογισμού, αφότου το Συμβούλιο εγκρίνει χωρίς τροποποιήσεις τη διορθωτική επιστολή που υποβλήθηκε από την Επιτροπή[semigr ]

8. αναθέτει στον Πρόεδρό του να διαβιβάσει την παρούσα απόφαση σχετικά με τον προϋπολογισμό στην Επιτροπή και το Συμβούλιο.